b'\n_START_ARTICLE_\nAvusrennen 1937\n_START_SECTION_\nPred dirko\n_START_PARAGRAPH_\nPo letu premora je dirka ponovno potekala na prenovljeni stezi. Glavna novost je bil ovinek Nordschleife oziroma Zid smrti, lesen 43,6 stopinj nagnjen ovinek, ki je omogo\xc4\x8dal hitrej\xc5\xa1e \xc4\x8dase krogov in je na severnem delu steze nadomestil obi\xc4\x8dajni 180-stopinjski ovinek. Zaradi dveh dolgih ravnin je bila ta steza najhitrej\xc5\xa1a na svetu, kjer so dirkalniki lahko prikazali vso svojo hitrost. Kot najhitrej\xc5\xa1a steza na svetu, je AVUS veljal \xc5\xbee po dirki leta 1935, ko je Luigi Fagioli zmagal s povpre\xc4\x8dno hitrostjo 238,5\xc2\xa0km/h, kar je hitreje kot zmagovalec dirke Indianapolis 500 - 175,5\xc2\xa0km/h, Velike nagrade Tripolija - 213,1\xc2\xa0km/h ali rekorda na ovalnem dirkali\xc5\xa1\xc4\x8du Brooklands - 230,8\xc2\xa0km/h._NEWLINE_Hans Stuck ni \xc5\xa1tartal, ker se je udele\xc5\xbeil dirke za Veliko nagrado Ria de Janeira, toda vsi ostali dirka\xc4\x8di nem\xc5\xa1kih mo\xc5\xa1tev so bili prisotni na enem od vrhuncev sezone zanje. Tako Mercedes-Benz, kot tudi Auto Union sta v pripravi na dirko naredili posebni aerodinami\xc4\x8dni razli\xc4\x8dici svojih dirkalnikov, razviti predvsem iz dirkalnikov uporabljenih za postavljanje kopenskih hitrostnih rekordov. Mo\xc5\xa1tvi sta opravili tudi ve\xc4\x8d testiranj za pripravo na to dirko, zato je bila ta dirka ponujala najhitrej\xc5\xa1e dirkanje na kro\xc5\xbeni dirki v predvojnem obdobju. Najvi\xc5\xa1je hitrosti dirkalnikov so bile blizu 400\xc2\xa0km/h._NEWLINE_Auto Union je na dirko pripeljal dva predelana dirkalnika za hitrostne rekorde in dva obi\xc4\x8dajna dirkalnika Typ C. Rudolf Caracciola je dirkal v novoizdelanem aerodinami\xc4\x8dno razli\xc4\x8dico dirkalnika, ki je temeljila tako na dirkalniku za hitrostne rekorde, kot tudi dirkalniku W125. Manfred von Brauchitsch je natopil z aerodinami\xc4\x8dno razli\xc4\x8dico lanskega dirkalnika W25 opremljenega z motorjem V12 DAB, ki je lahko razbil mo\xc4\x8d 700 KM. Goffredo Zehender je imel podoben dirkalnik, le z obi\xc4\x8dajno \xc5\xa1asijo. Hermann Lang je imel predelan lanski dirkalnik za hitrostne rekorde s podalj\xc5\xa1ano medosno razdaljo in Straight-8 motorjem. Zaradi bojazni, da bi dirkalniki s posebno aerodinami\xc4\x8dno \xc5\xa1asijo zaradi ve\xc4\x8dje te\xc5\xbee bolj obrabljali pnevmatike, je Richard Seaman nastopal z obi\xc4\x8dajno razli\xc4\x8dico leto\xc5\xa1njega dirkalnika W125. Tak dirkalnik je imel kon\xc4\x8dno hitrost 25\xc2\xa0km/h ni\xc5\xbejo od aerodinami\xc4\x8dne razli\xc4\x8dice dirkalnikov. Langov dirkalnik z aerodinami\xc4\x8dno \xc5\xa1asijo, ki je imel tudi aerodinami\xc4\x8dni pokrov \xc4\x8dez kolesa, je na prostem treningu na ravnini pri 390\xc2\xa0km/h, ko mu je nenadoma dvignilo sprednji kolesi zaradi ujetega zraka pod dirkalnikom. Lang je ostal miren, dirkalnik uspel umiriti in spustiti prednji kolesi na stezo. Pretresen je zahteval, da odstranijo aerodinami\xc4\x8dne pokrove iznad koles. Zehender zaradi eksplozije motorja na treningu ni \xc5\xa1tartal. Na treningu je Bernd Rosemeyer odpeljal \xc4\x8das 4:04,2 s povpre\xc4\x8dno hitrostjo 284,31\xc2\xa0km/h, toda na kvalifikacijskem delu treninga je bil najhitrej\xc5\xa1i Luigi Fagioli. Alfred Neubauer, \xc5\xa1portni direktor Mercedes-Benza, je pred dirko zagrozil organizatorjem, da se bo njegovo mo\xc5\xa1tvo umaknilo z dirke, \xc4\x8de bosta Fagioli in Caracciola nastopila v isti preddirki, zaradi incidenta po dirki za Veliko nagrado Tripolija. Toda, kjer je bil Fagioli najhitrej\xc5\xa1i, Caracciola pa \xc4\x8detrti, sta bila avtomatsko razporejena v drugi preddirki._NEWLINE_Nacisti so dirko izrabili za svojo propagando. Dirka je potekala pod pokroiviteljstvom Josepha Goebbelsa, ministra za propagando, in Nationalsozialistisches Kraftfahrkorps (NSSK). Na dan dirke se je v lepem vremenu zbrano okoli 350.000 gledalcev. Dirka je potekala v dveh preddirkah po sedem krogov in finalu osmih krogov za osem najhitrej\xc5\xa1ih dirka\xc4\x8dev. Med preddirkama in finalom ni bilo dovoljeno menjati dirka\xc4\x8dev. Za nagrade dirka\xc4\x8dem je bilo na voljo 36.200 RM, od tega 10.000 za kon\xc4\x8dnega zmagovalca, 2.000 za zmagovalca preddirke, 1.000 za drugo mesto, itd.\n_START_SECTION_\nPreddirki\n_START_PARAGRAPH_\nPred \xc5\xa1tartom je bilo veliko ugibanj o pnevmatikah, mo\xc5\xa1tva so se pripravila na postanek po koncu tretjega kroga. Pet dirkalnik je zapeljalo na \xc5\xa1tartno vrsto ob treh popoldne. Najbolje je \xc5\xa1tartal Ernst von Delius, prvi mu je sledil Richard Seaman, oba z la\xc5\xbejima \xc5\xa1asijama brez aerodinami\xc4\x8dnih dodatkov. Nato so se na ravnini v ospredje prebili dirkalniki z aerodinami\xc4\x8dnimi \xc5\xa1asijami, toda tisti brez so bili v ovinku S\xc3\xbcdschliefe zopet v prednosti. Po koncu prvega kroga je imel von Delius \xc5\xa1est sekund prednosti pred Seamanom, sledila sta mu Rosemeyer in Caracciola, Renato Balestrero pa je zaostajal \xc5\xbee skoraj dve minuti. Rosemeyer je na ravnini prehitel oba dirka\xc4\x8da pred sabo in prevzel vodstvo. V ovinku Nordschleife ga je von Delius poskusil prehiteti nazaj, toda ni mu uspelo. Po koncu drugega kroga je vodil Rosemeyer, sledila sta mu von Delius in Seaman, Caracciola pa je zaostajal \xc5\xa1tiri sekunde. Po tretjem krogu je stanje ostalo nespremenjeno, v \xc4\x8detrtem krogu pa se je Caracciola prebil na drugo mesto. \xc5\xa0e vedno pa so bili vsi v igri za finale, le Balestero je \xc5\xbee zaostajal za krog. Dirka\xc4\x8di so dirko za\xc4\x8deli po\xc4\x8dasneje, ker so hranili pnevmatiki, s \xc4\x8dasi okrog petih minut, v naslednjih krogih pa so padli na okrog \xc5\xa1tiri minute in \xc5\xa1tirideset sekund. V petem krogu je Caracciola ob zaviranju za ovinek Nordschleife uspel prehiteti Rosemeyerja in s tem prevzeti vodstvo s \xc4\x8dasom 4:33. Gledalci so vsaki\xc4\x8d sko\xc4\x8dili na noge, ko sta se dirkalnika s posebno aerodinami\xc4\x8dno \xc5\xa1asijo prehitevala tudi po petkrat na krog iz zavetrja pri 380\xc2\xa0km/h, v ovinku Nordschleife pa je bila hitrost okrog 180\xc2\xa0km/h. V \xc5\xa1estem krogu je \xc4\x8das kroga padel na 4:27, vseeno pa sta bila von Delius in Seaman \xc5\xa1e vedno v stiku z vodilnima. Ob za\xc4\x8detku zadnjega kroga je bila razlika med vodilnim Caracciolo in \xc4\x8detrtouvr\xc5\xa1\xc4\x8denim le tri sekunde. Toda zadnji krog sta Caracciola in Rosemeyer odpeljala na polno in u\xc5\xa1la zasledovalcema. Rosemeyer se je pribli\xc5\xbeal vodilnemu in ovinek Nordschliefe sta odpeljala kolo ob kolesu, Rosemeyer vi\xc5\xa1je in Caracciola ni\xc5\xbeje. Zaradi bolj\xc5\xa1e linije v zadnjem ovinku je imel Caracciola na \xc5\xa1tarto-ciljni \xc4\x8drti 0,7 sekunde prednosti pred Rosemeyerjem, v finale pa sta se uvrstila tudi von Delius in Seaman. Nobeden od dirka\xc4\x8dev med dirko ni opravil postanka v boksih zaradi var\xc4\x8devanja s pnevmatikami v prvih krogih. Motor Rosemeyerjevega dirkalnika je ob koncu deloval le na trinajst cilindrov, njegova dirka\xc5\xa1ka o\xc4\x8dala pa so bila mo\xc4\x8dno po\xc5\xa1kropljena z oljem. Kljub temu je zadnji krog odpeljal v \xc4\x8dasu 4:11,2 s povpre\xc4\x8dno hitrostjo 276,39\xc2\xa0km/h. To je najhitrej\xc5\xa1i krog v zgodovini Grand Prix dirkanja, na dirki Indianapolis 500 pa so tak\xc5\xa1no povpre\xc4\x8dno hitrost dosegli \xc5\xa1ele \xc5\xa1tiriintrideset let pozneje._NEWLINE_Druga preddirka se je pri\xc4\x8dela s \xc5\xa1tartom ob tretji uri in petdeset minut popoldne. Dirka\xc4\x8di so v prvih krogih dirkali mnogo hitreje kot v prvi preddirki, povedel je Rudolf Hasse, toda pred ovinkom Nordschleife ga je prehitel Luigi Fagioli, ki je prvi krog odpeljal v \xc4\x8dasu 4:40,1. Blizu so mu bili \xc5\xa1e Hermann Lang, Hasse in Manfred von Brauchitsch, Laszlo Hartmann je zaostajal minuto in pol, Luigi Soffietti pa \xc5\xbee dve minuti. Fagioli je ob izstopu iz ovinka Nordschleife dvignil veliko prahu z vrha ovinka, imel je tudi te\xc5\xbeave z menjalnikom. Ob koncu drugega kroga je vodil von Brauchitsch s \xc4\x8dasom 4:22. Po tretjem krogu je vodil Lang s \xc4\x8dasom 4:17,2, Hasse je izgubil stik z vodilno skupino dirka\xc4\x8dev, saj je zaostajal \xc5\xa1tirinajst sekund. V \xc4\x8detrtem krogu so bili vsi trije dirkalnik s posebno aerodinami\xc4\x8dno \xc5\xa1asijo \xc5\xa1e vedno skupaj, toda hiter za\xc4\x8detek je terjal svoj davek in Fagioli je po krogu s \xc4\x8dasom 4.17,0 odstopil zaradi okvare ro\xc4\x8dice menjalnika, Langu pa je pri visoki hitrosti eksplodirala ena od pnevmatik, toda uspelo mu je umiriti dirkalnik in pripeljati do boksov. Von Brauchitsch je bil tako sam v ospredju in je naslednji krog odpeljal po\xc4\x8dasneje v \xc4\x8dasu 4:26. Hasse je zaostajal osemintrideset, Seaman pa triinsedemdeset sekund. V \xc5\xa1estem krogu je vodilni Soffiettija drugi\xc4\x8d prehitel za krog, Hasse se je pribli\xc5\xbeal na \xc5\xa1estindvajset sekund, Lang pa na petin\xc5\xa1tirideset. Von Brauchitsch je mirno odpeljal zadnji sedmi krog in zmagal, za njim pa je Lang s podobno hitrim zadnjim krogov kot Rosemeyer v prvi preddirki ujel Hasseja in ga posku\xc5\xa1al po ovinku Nordschleife iz zavetrja po levi strani prehiteti \xc5\xa1e pred \xc5\xa1tartno-ciljno \xc4\x8drto. Toda nenadoma je Hasse zavil levo in Lang je moral mo\xc4\x8dno zavirati, da ni pri\xc5\xa1lo do tr\xc4\x8denja. Po dirki se mu je Hasse opravi\xc4\x8dil \xc4\x8de\xc5\xa1, da ga ni videl. \xc4\x8cetrti je bil Hartmann, ki je bil tudi v te\xc5\xbeavah v ovinku Nordschleife, kjer ga je odneslo \xc4\x8disto na vrh ovinka, nato pa je zdrsnil nazaj proti notranjosti ovinka, a ujel svoj dirkalnik.\n_START_SECTION_\nFinale\n_START_PARAGRAPH_\nNeubauerjev protest je bil sprejet in Hasse je bil prestavljen za Langa na \xc5\xa1tartni vrsti. Auto Unionov mehanik, Ludwig Sebastian, ni uspel popraviti Rosemeyerjevega motorja v dveh urah do finala, zato je moral \xc5\xa1tartati z le trinajstimi delujo\xc4\x8dimi cilindri. Mercedesova strategija je bila, da Caracciola in Seaman dirkata na polno in opravita postanek v boksih, ostali pa posku\xc5\xa1ajo odpeljati dirko brez postanka._NEWLINE_Na \xc5\xa1tartu ob peti uri in petin\xc5\xa1tirideset minut popoldne je vodstvo prevzel Caracciola in posku\xc5\xa1al narediti razliko do ostalih. Po le polovici kroga je von Brauchitsh parkiral svoj dirkalnik na travi nasproti boksom zaradi okvare menjalnika. V dirkalniku z aerodinami\xc4\x8dnimi dodatki je bilo tako vro\xc4\x8de, da je olje stopilo lote v menjalniku. Caracciola je prvi krog odpeljal s \xc4\x8dasom 4:33, Rosemeyer je zaostajal osem sekund. V drugem krogu je Caracciola odpeljal krog s \xc4\x8dasom 4:19, Rosemeyer je bil \xc5\xa1e vedno drugi, sledili so jima \xc5\xa1e Lang, Seaman, von Delius in Hasse, Hartmann pa je zaostajal \xc5\xbee tri minute in pol. Rosemeyer je \xc5\xbee uni\xc4\x8dil zadnjo desno pnevmatiko in je moral na postanek v bokse, tako je drugo mesto prevzel Lang. Seaman je ostal v stiku z njim, nekoliko je na ravninah, toda pridobival v ovinkih. Langov te\xc5\xbeek dirkalnik z aerodinami\xc4\x8dno \xc5\xa1asijo je bil okoli 40\xc2\xa0km/h hitrej\xc5\xa1i na ravnini, toda Seamanon la\xc5\xbeji odprti dirkalnik je omogo\xc4\x8dal poznej\xc5\xa1e zaviranje in hitrej\xc5\xa1e pospe\xc5\xa1evanje iz po\xc4\x8dasnih ovinkov. Potem ko je tretji krog odpeljal v \xc4\x8dasou 4:18, je Caracciola odstopil zaradi enake okvare kot pred njim \xc5\xbee von Brauchitsch._NEWLINE_S tem je vodstvo prevzel Lang, sledil mu je von Delius, Hasse in Seaman sta zaostajala osemnajst sekund, nato Hartmann s krogom zaostanka, za njim pa je dirkal Rosemeyer z minuto zaostanka. Seaman, ki se je trudil dr\xc5\xbeati stik z vodilnimi dirka\xc4\x8di je tudi moral na postanek v bokse za menjavo pnevmatik. Lang je posku\xc5\xa1al z nekoliko po\xc4\x8dasnej\xc5\xa1im tempom ohraniti pnevmatike, \xc4\x8detrti krog je odpeljal v \xc4\x8dasu 4:21, petega pa v \xc4\x8dasu 4:25. Von Delius se je \xc5\xa1e vedo trudil slediti vodilnemu, Hasse je bil tretji, Rosemeyer pa je hitro lovil \xc4\x8detrtega Seamana. Lang je odpeljal \xc5\xa1esti in sedmi krog v \xc4\x8dasu 4:28 in zadr\xc5\xbeal prednost \xc5\xa1estih sekund, ki jo je zadr\xc5\xbeal tudi pa poskusu von Deliusa v zadnjem krogu s \xc4\x8dasom 4:18, in zmagal na najhitrej\xc5\xa1i kro\xc5\xbeni dirki v dotedanji zgodovini moto\xc5\xa1porta. V zadnjih treh krogih sta se za \xc4\x8detrto mesto borila Rosemeyer in Seaman, ki je bil odlo\xc4\x8den, ko je slednji ponovno preve\xc4\x8d obrabil svoje pnevmatike. Langov dirkalnik je imel novej\xc5\xa1o razli\xc4\x8dico menjalnika brez lotov. Nagrado za zmago je razdelil med vse mo\xc5\xa1tvene kolege, kar je bila navada pri Mercedesu. Rosemeyerja so morali dvigniti iz dirkalnika, saj je bil izmu\xc4\x8den in popolnoma umazan od olja, ki je kapljalo iz pokvarjenega motorja njegovega dirkalnika. S povpre\xc4\x8dno hitrostjo 261,67\xc2\xa0km/h je bila to najhitrej\xc5\xa1a kro\xc5\xbena dirka vse do Dirke dveh svetov 1958.'